65. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΑΜΥΝΑΣ ΚΑΙ ΟΙΚΟΝΟΜΙΚΩΝ Αριθ. Φ. 0925/54/333604 της 14 Ιουλ./23 Οκτ. 1986 (ΦΕΚ Β΄  710) Καθορισμός των χρηματικών ορίων απαιτήσεων του Δημοσίου μέχρι του οποίου επιτρέπεται η διαγραφή τους. Έχοντας υπόψη: α)Τις διατάξεις του άρθρ. 100 του Ν.Δ. 721/70 «περί Οικονομικής Μερίμνης και Λογιστικού των Ενόπλων Δυνάμεων». β)Την 072. 2/1/Γ 511/8.5.86, κοινή απόφαση του Πρωθυπουργού και Υπουργού Εθνικής Άμυνας «Για ανάθεση αρμοδιοτήτων Υπουργού Εθνικής Άμυνας στους Υφυπουργούς Εθνικής Άμυνας». γ)Την 5042/16.5.1986 απόφαση του Πρωθυπουργoύ και Υπ. Οικονομικών «Για την ανάθεση αρμοδιοτήτων στον Υφυπουργό Οικονομικών Δημ. Γεωργακόπουλο (ΦΕΚ 343/19.5.86 τεύχος Β΄). δ)Τη σχετική πρόταση ΓΕΕΘΑ, αποφασίζουμε: Χρηματικά όρια Άρθρ.1.–1.Το ανώτατο χρηματικό όριο απαιτήσεων του Δημοσίου μέχρι του οποίου μπορεί να γίνει η διαγραφή αυτού κατά την κρίση των αρμοδίων, κάθε φορά, Οργάνων των Ενόπλων Δυνάμεων, στα οποία έχει μεταβιβαστεί οικονομική εξουσία να προβαίνουν σε καταλογισμούς ορίζεται: α)Σε δραχμ. 1.000, όπου η απαίτηση προέρχεται από απώλεια ή φθορά υλικών, ατομικών ειδών, ιματισμού υλικού στρατοπεδείας, τροφίμων και εφοδίων, ειδών διαβιώσεως, υγειονομικού και εκπαιδευτικού υλικού. β)Σε δραχμ. 2.000, όταν πρόκειται για απώλεια ή φθορά κάθε άλλης κατηγορίας υλικών ή άλλων περιουσιακών στοιχείων, εκτός από τα ανωτέρω. 2.Δεν επιτρέπεται η κατάτμιση των απαιτήσεων που έχουν ύψος μεγαλύτερο από τα ανωτέρω χρηματικά όρια διαγραφής απαιτήσεων του Δημοσίου με σκοπό την πληρωμή μικροτέρων οφειλών. Προσδιορισμός Απαιτήσεων Άρθρ.2–1.Στα Χρηματικά όρια του άρθρ. 1 της παρούσας εμπίπτουν οι πάσης φύσεως απαιτήσεις του Δημοσίου που προέρχονται από οποιαδήποτε αιτία και καταλογίζονται στα όργανα των Ενόπλων Δυνάμεων κατά την έννοια του άρθρ. 3 παρ. (1γ) του Ν.Δ. 721/70 είτε αυτός είναι στρατιωτικός, είτε ιδιώτης, λόγω απώλειας ή φθοράς υλικών ή γενικά από άλλη αιτία. 2.Ειδικά για χρηματικές απαιτήσεις που βαρύνουν την πάγια Προκαταβολή, τα κατά περίπτωση δικαιολογητικά που αποδεικνύουν την απαίτηση του Δημοσίου κατά του οφειλέτη, μαζί με την σχετική διαταγή διαγραφής της απαιτήσεως, αποτελούν τίτλο βάσει του οποίου εκκαθαρίζεται, αναγνωρίζεται και εντέλλεται η αντίστοιχη δαπάνη σε βάρος των οικείων πιστώσεων του Κρατικού Προϋπολογισμού, προς αποκατάσταση της Πάγιας Προκαταβολής. Εξαιρέσεις Άρθρ.3.–Οι διατάξεις της παρούσας δεν έχουν εφαρμογή επί απαιτήσεων που προέρχονται από αχρεωστήτως καταβολές ή απορρίψεις, αποδοχών οργάνων των Ενόπλων Δυνάμεων ή προσθήκης κρατήσεων υπέρ Δημοσίου και σε βάρος των ανωτέρω οργάνων, εφόσον τα όργανα αυτά εξακολουθούν να υπηρετούν και είναι δυνατή η είσπραξή τους, από τις αποδοχές αυτών. Ισχύς – Καταργούμενες Διατάξεις. Άρθρ.4.–1.Η ισχύς της αποφάσεως αυτής αρχίζει από την ημερομηνία που θα δημοσιευθεί στην Εφημερίδα της Κυβερνήσεως. 2.Από την ημερομηνία που θα ισχύσει η απόφαση αυτή καταργείται κάθε προηγούμενη σχετική με το αντικείμενο αυτό απόφαση. 